# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA VINT-I-VUIT DE MAIG DE DOS MIL DOTZE.

**Identificació de la sessió**

Caràcter: Ordinari

Data: 28 de maig de 2012

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

 - Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.
* Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 26 d’abril de 2012, que és aprovada per unanimitat.

**2n.- INFORMACIÓ DELS DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 44 a la 50/2012. El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte de l’última correspondència oficial rebuda, de la que cal destacar:

* Escrit de Dipsalut en el que ens comuniquen la tramesa del conveni signat de la xarxa d’itineraris saludables.
* Comunicacions de la Diputació de Girona sobre la concessió del fons de subvencions 2012,per inversions 13.868,40 euros per les obres d’ampliació del cementiri municipal, i 5.943,60 euros per l’enllumenat de l’escola Alzina Reclamadora (despesa corrent).
* D l’Àrea de serveis d’esports de l’Ajuntament de Banyoles en el que sol·liciten permís per passar pel municipi en motiu de la prova “Copa del món de Triatló”.
* Escrit resposta de l’ACA sobre el punt d’abocament del clavegueram pendent de connectar , en el que ens diuen de procedir a la connexió del punt del clavegueram al col·lector del sistema de sanejament executat.
* Escrit del Col·legi de Veterinaris de Girona en el que comuniquen una campanya de cursos de manipuladors d’aliments.
* Escrit de Dipsalut en el que informen de l’evolució de la instal·lació dels desfibriladors fixos.
* Escrit del Departament de Territori i Sostenibilitat en el que comuniquen la suspensió de la tramitació del Pla urbanístic del catàleg de masies i cases rurals de Fontcoberta fins que s’incorporin els informes de la Direcció general de Turisme i de la Direcció General de Aviación Civil del Ministerio de Fomento, sol·licitats d’ofici.
* Escrit del Departament de Territori i Sostenibilitat en el que comuniquen que es donen per assabentats de l’aprovació definitiva del Pla Parcial urbanístic residencial Vilavenut i el Pla Parcial urbanístic Ciutat Jardí de Melianta.
* Escrit de la Direcció General de telecomunicacions en el que informen del projecte Banda Ampla Rural Satèl·lit (BAR-SAT) per donar solució d’accés a Internet en aquells indrets del territori català que no tenen cobertura per cap de les vies fins ara disponibles.
* Escrit de l’ACM comunicant de les informacions aparegudes sobre la incertesa pel que fa a l’aportació de la Generalitat a les llars d’infants municipals.
* Escrit de la Direcció General d’Administració Local en el que adjunten una còpia del document oficial del mapa municipal en format digital, on figura el traçat de les línies de terme afectades per l’expedient de delimitació del municipi.
* Escrit de la Sindicatura de comptes informant de la publicació a la pàgina web de la sindicatura de l’informe 13/2012, relatiu al compte general de les corporacions locals, exercici 2010.

Seguidament el Sr. Alcalde explica el decret de denegació de l’activitat de la barbacoa sol·licitada pels que porten el gimnàs de la Wellness del C/Sant Galderic, nau 3, degut a l’aparcament i la incompatibilitat de l’activitat a la zona.

A continuació informa al Ple del requeriment fet a Gervigin per aturar les obres que s’estaven realitzant a la zona industrial, per diversos problemes sobre les mesures de seguretat i diversa documentació sol·licitada i no presentada.

En relació a les plaques solars informa que ja estan instal·lades a la llar d’infants, al magatzem, a les dues escoles velles, la de Fontcoberta i la de Vilavenut. On no s’han instal·lat és al pavelló poliesportiu ja que s’han anul·lat dels del govern totes les subvencions, per tant no és possible a curt termini la instal·lació de les plaques al pavelló.

Seguidament informa de la compra d’una desbrossadora lateral d’import 5.000,00 euros.

**4t.- CONCESSIÓ PRÒRROGA GESTIÓ DEL SERVEI DEL BAR DE LA PISCINA MUNICIPAL. ESTIU 2012.**

El Sr. Alcalde explica al Ple que l’empresa Girosos SL, que a l’exercici 2010 va signar el contracte administratiu per la gestió dels servei del bar de la piscina municipal i serveis en quant a la neteja i control d’entrades, ha entrat al registre de l’ajuntament una sol·licitud per a la prórroga del contracte d’acord amb la clàusula 4 del Plec de clàusules adminsitratives particulars que regeixen la contractació per procediment obert del contracte administratiu per a la gestió del servei de bar de la piscina municipal i serveis en quant a la neteja i control d’entrades i proposa la concessió de la pròrroga de la gestió del servei per l’estiu 2012 a l’empresa GIROSOS.

Es comenta estudiar les bases pel proper exercici per introduir algun canvi.

Arribada la votació , per unanimitat, s’acorda:

Adjudicar la prórroga de contracte a la gestió del servei de bar de la piscina municipal i serveis en quant a la neteja i control d’entrades, a l’empresa GIROSOS SL, d’acord amb el que determina el Plec de Clausules aprovades en data 25 de març de 2010.

Exposar al perfil del contractant la prórroga de l’esmentat contracte d’acord amb el que determina l’art. 154 del RDL 3/2011, de 14 de novembre, pel que s’aprova el text refòs de la llei de Contractes del Sector Públic.

5è.- APROVACIÓ BASES DE LA BRIGADA JOVE.

D’acord amb el programa de joventut inclòs en el Pla de Joventut de Fontcoberta, i amb l’informe favorable emès per la secretària en relació a la justificació de la provisió de dues places dins la Brigada Jove per cobrir personal de l’ajuntament que està de vacances durant els mesos d’estiu.

Les bases són les mateixes que es varen aprovar l’any 2011, i des de la Regidoria de Joventut ja s’han repartit cartells en el municipi. Així doncs, es presenten les bases per a la provisió de dues places dins la Brigada Jove i es proposa la seva aprovació.

Pren la paraula el regidor Sr. Francesc Molina i demana ser present en el moment de la selecció en cas de presentar-se més de dos aspirants.

El Sr. Alcalde contesta que cap problema, que si es dóna el cas se l’avisarà.

Així doncs per unanimitat, s’acorda:

Aprovar les bases per a la contractació laboral temporal de joves durant l’estiu 2012.

Exposar-les i simultàniament anunciar la convocatòria mitjançant edictes al tauler d’anuncis de la Corporació, l’agutzil i a la pàgina web.

**6è.- MODIFICACIÓ ORDENANÇA DE LA TAXA DEL SUBMINISTRAMENT D’AIGUA**

S’explica al Ple que el passat dia 23 de març, va entrar en vigor la llei 5/2012 de 20 de març de 2012, sobre les mesures fiscals, financeres i administratives i de creació de l’impost sobre les estades en establiments turístics.

Que hi ha novetats en la facturació als abonats, la incorporació dels 4 trams del cànon de l’aigua en els usos domèstics

Que aquest fet ha ocasionat l’aparició de diversos costos pel servei de subministrament d’aigua potable, derivats de l’aplicació del nou cànon de l’aigua.

Que amb les modificacions introduïdes en el tractament del cànon s’eliminaran totes les compensacions percebudes per la col·laboració de les entitats subministradores de la gestió del cànon.

Aquest fet fa necessari repercutir en les tarifes del servei aquestes despeses operatives de la gestió del cànon de l’aigua que són despeses que es veuen obligades a suportar les entitats subministradores d’aigua potable sense cap tipus de contraprestació econòmica.

Es proposa des de l’empresa subministradora que la repercussió de l’increment s’agravi sobre la quota fixa de servei que integren les tarifes, sense modificar el preu de l’aigua per blocs ni la conservació de comptadors.

El Sr. Alcalde proposa que no es repercuteixi el cànon de l’aigua del consum municipal als usuaris, quedant les despeses addicionals de la següent manera

1.- La quota fixa de cada mes serà 2,6780 + 0,7653= 3,4433 €/abonat/mes

2.- L’Ajuntament assumirà cada trimestre el cost del nou impost del consum municipal.

Pren la paraula el regidor Sr. Jaume Roura i manifesta textualment que ha fet números i que als usuaris els sortirà un increment d’un 11% , molt alt, i que el seu grup no hi està d’acord.

A continuació pren la paraula la regidora Sra. Consol Mas i comenta que cal negociar-ho amb l’empresa, que ella sap que hi ha entitats que ho han negociat i aquest any no ho pagaran. Que creu que no es pot aprovar aquest increment que la solució està en negociar amb l’empresa subministradora.

Pren la paraula la regidora Sra. Pilar Busquets i diu que això es demagògia pura i dura. Que el grup de CIU a Fontcoberta actua sempre igual. Que qui ha redactat la Llei és el grup de CIU al govern. Que la Llei ja ha entrat en vigor des del dia 23 de març de 2012, i ara l’Ajuntament de Fontcoberta s’hi ha d’oposar?.

Continua dient que a l’Ajuntament de Fontcoberta el grup de CIU actua sempre de la mateixa manera, que és el mateix cas de les escombraries. Que al Consell Comarcal l’equip de govern de CIU, aconsellen augmentar X% per cent la taxa de les escombraries. Es proposa l’increment a l’ordre del dia, arriba el moment d’aprovar-ho, i CIU de Fontcoberta s’hi oposa i vota en contra. Això no s’entén, això queda molt bé davant la població, oposar-se a l’augment de les taxes, però s’ha de ser més coherent. No fer demagogia.

Continua la Sra. Consol Mas i reitera que s’hauria de pactar amb l’empresa subministradora i retardar el pagament, ja que és qui hi guanya a costa dels usuaris. Que el seu grup entén l’impost però no la repercussió que l’empresa fa.

El Sr. Alcalde diu que aquest punt és innegociable, que retardar el pagament no s’hi guanyarà res, que l’única cosa que pot fer és intentar negociar amb l’empresa sobre l’aigua no controlada de l’abastament.

La Sra. Consol pregunta si l’empresa subministradora farà alguna actuació ja que la xarxa està fatal i diu que el que s’està fent des de l’Ajuntament és beneficiar-la.

Es debat llargament aquest tema i arribada la votació, per 5 vots a favor d’ERC i 4 en contra de CIU s’aprova el següent :

1.-Incrementar la quota de servei que actualment s’aplica per la gestió de l’explotació del servei municipal d’aigua potable amb 0,7652 €/abonat/mes.

2.- Que l’Ajuntament assumeixi cada trimestre el cost del nou impost del consum municipal.

Exposar aquest increment al públic durant un termini de 30 dies, comptats des de l’endemà de la publicació del corresponent edicte en el BOP de Girona, a l’efecte que els interessats puguin consultar l’expedient i presentar les reclamacions oportunes.

En cas de no presentar-se cap reclamació, l’acord provisional esdevindrà definitiu, sense necessitat d’adoptar-ne un de nou.

**7è.- PRECS I PREGUNTES**

Arribat el torn de precs i preguntes, pren la paraula la regidora Sra. Consol Mas i pregunta com està el tema de la presentació de les pliques de la llar d’infants.

El Regidor Sr. Bartis explica que no es va ampliar el termini i comunica al consistori que una de les empreses convidades a la licitació, ha comunicat que no es presentarà, i que si rebem la plica que falta abans de divendres, el primer sobre s’obriria el divendres dia 1 de juny.

Seguidament el regidor Sr. Lluís Freixa fa una intervenció sobre el butlletí d’anys enrere i demana si es farà un reglament per les publicacions d’escrits i demés al butlletí Municipal.

Contesta la regidora Sra. Pilar Busquets i diu que no, que de cap manera, ara no hi ha problemes, tothom qui vol publicar alguna cosa, ho fa i punt.

Segueix el regidor Sr. Lluís Freixa i demana com i qui escolleix les entrevistes que es publiquen, qui fa les revisions del butlletí?

Ho pregunta perquè diu que en el passat butlletí hi ha un error greu, hi falten defuncions de gent del poble.

Contesta la regidora Sra. Pilar Busquets i explica que no és un error sinó que és un tema del registre civil, ja que depèn del municipi on ha tingut lloc la defunció.

El Sr. Freixa comenta que s’hauria de buscar una manera per a solucionar aquest tema.

Continua el Sr. Lluís Freixa i diu que fa uns plens el Sr. Alcalde va recriminar-li el tema de la recepció de la Ctra. de Fontcoberta, en relació al conveni que ell no recordava, i pregunta si ha anat a la Diputació per a moure aquest tema.

El Sr. Alcalde contesta que s’ha fet una reunió amb la Diputació i que li varen notificar que el carrer ja estava traspassat i que el que es faria seria l’asfaltatge.

Segueix el Sr. Alcalde i diu que si mirem el plànol de Melianta del C/Sant Feliu al President Cárdenas a la Farrès, tots els serveis estan soterrats menys la Ctra. de Fontcoberta. Per això espera que surti la convocatòria del PUOSC i es podria soterrar els serveis del carrer i la Diputació l’asfaltatge, però s’ha de tenir en compte que no s’inclourà l’obra en el PUOSC si les condicions no són les que s’esperen que siguin.

Que ell irà a negociar quan sigui el moment, en el sentit de cedir-los un carrer amb condicions i pel criteri d’equitat s’hauria d’igualar, però no és massa optimista.

El Sr. Freixa pregunta si irà? Que l’obra d’asfaltatge que ha de fer la Diputació no te data de caducitat, que el conveni que desconeixien es va fer ben fet, el motiu era per fer les rotondes, no estava mal fet.

A continuació pren la paraula la Sra. Consol Mas i demana com està la banda ampla rural, ja que amb telefònica a certa hora de la nit, Internet va molt lent.

El SR. Alcalde contesta que aquest tema ho porta la tècnica municipal. Que telefònica encara ha d’acabar de soterrar les línies del C/Mare de Déu de la Font. Ho varen deixar perquè han de fer un quadre nou a la Ctra. de Fontcoberta.

També han comentat que no acaben de passar els fils de telèfon perquè la gent no ha contractat el servei telefònic amb Telefònica. Que és molt trist però s’han hagut de fer servir polítics pel contacte amb Telefònica, ja que no hi ha interlocutors.

Que a on han soterrat encara avui hi ha els pals, encara no els han retirat.

I no havent-hi més assumptes a tractar, ni precs ni preguntes a formular, el Sr. Alcalde dóna per acabada la sessió a les vint-i-tres hores vint minuts.

Vist i Plau

L’Alcalde La Secretària